जीवन में सबसे पहली गुरु होती है मां
कपासमंडी के पास कान्हा सदन में बेटी बचाओ, बेटी पढ़ाओ जागरूकता कार्यक्रम एवं प्रशिक्षण शिविर का आयोजन किया गया। यह कार्यक्रम बाल विकास विभाग द्वारा आयोजित किया गया। डीसी जींद विनय कुमार ने मुख्य अतिथि के रूप में हिस्सा लिया। अध्यक्षता खंड बाल विकास अधिकारी सुमित्रा लाठर ने की। जींद की सीएमओ दीपा जाखड़, डीपीओ राजवंती डांगी ने मुख्य रूप से हिस्सा लिया। कार्यक्रम में आंगनबाड़ी वर्कर्स ने हिस्सा लिया। आंगनबाड़ी वर्कर्स को बेटी बचाओ, बेटी पढ़ाओ की शपथ भी दिलाई गई।
विनय कुमार ने कहा कि जीवन में मां सबसे पहला गुरु है। मां ही विमुख हो जाएगी तो क्या स्थिति होगी इसके बारे में खुद सोच सकते हैं। घटता लिंगानुपात चिंता का विषय बनता जा रहा है। हमें इसके बारे में विचार करने की जरूरत है ताकि हम इस पर काबू पा सकें। हरियाणा में सबसे कम जींद जिले का लिंगानुपात हैं। प्रकृति का सिद्धांत है कि लड़कियों की संख्या लड़कों से ज्यादा होती है, लेकिन यहां उल्टा हो गया है। हमें प्रकृति के सिस्टम को बनाए रखने की जरूरत हैं, ताकि समाज का तानाबाना बना रहें।
उन्होंने कहा कि जो भी आंगनबाड़ी वर्कर्स अपनी जिम्मेदारी नहीं निभाएंगी वो मेरी टीम के सदस्य नहीं हो सकतीं। जहां दो के बदले चार लड़कियां पैदा होती हैं उन्हें अपनी टीम में जोड़ेंगे जीवन बहुमूल्य होता है हमें जीवन देने का अधिकार हैं लेने का नहीं। जिले का लिंगानुपात एक हजार लड़कों के पीछे 738 है, जबकि उचाना ब्लॉक का लड़कों के मुकाबले लिंगानुपात 724 है जो हमें आने वाले दिनों में लिंगानुपात को आगे लेकर जाना है। इसको लेकर गांव-गांव, घर-घर जाकर कन्या भ्रूणहत्या पर रोक लगाने के लिए जागरूक करना होगा। इस मौके पर एसएमओ डॉ. पालेराम, खंड शिक्षा मौलिक अधिकारी धर्मबीर आर्य, डॉ. सुशील गर्ग, मा. रामप्रसाद मौजूद रहे।
उचाना. कपासमंडी के पास कान्हा सदन में आयोजित कार्यक्रम में आंगनबाड़ी वर्करों को बेटी बचाओ, बेटी पढ़ाओ की शपथ दिलाते डीसी जींद विनय कुमार। फोटो| भास्कर
hin_Deva hin_Deva hin_Deva hin_Deva bho_Deva